Canada-mi inuit misilittaanermi atorneqartut eqqartuussivinni suliarineqarnianngillat | KNR\nCanada-mi inuit misilittaanermi atorneqartut eqqartuussivinni suliarineqarnianngillat\njanuaari-p 29-at 2011 · 17:29 Uannga: Jaaku Lyberth\nCanada-mi naggueqatigiit inuit meerartaat arfineq-marluk, '50-'60-ikkunni misileraaffigineqaleruttorneranni angajoqqaminniit peersitaasut, Canadami eqqartuussisulersuussiniaraluarnerat akueriumaneqanngilaq.\nNaggueqatigiinnit Inuit Nunavummi Nunavimmilu najukkaminnit peersitaapput, "inuit-eksperiment"-imut peqataatitaallutik, ilaallu ilaquttaminnut utinngisaannarsimapput.\nEqqartuussisulersuussisut eqqartuussissuserisuat, Steven Cooper, oqarpoq, Canadami oqartussat suliamik unitsitsiniaasut.\n- Oqartussat oqarfigaatigut piffissaq sivisuallaaq qaangiutereermat ajoraluartumik kingusinaartugut.\nSuliaritinniagarput nutaanngippaallaarnerarlugu eqqartuussivimmulluunniit annguteqqunngilaat, oqarpoq.\nNaggueqatigiit Inuit meerartaat arfineq-marluk 1900-kkut qeqqani "canadamiunngorsarlugit" illoqarfissuarmut Ottawamut nuutsitaapput, ilisarisimanngilluinnakkaminnik angajoqqaarsialigaallutik. Ilaasalu angajoqqaavitik kingorna attavigeqqinngisaannarpaat.\nTaakku ilagaat Peter Ittinuar, aqqaneq-marlunnik ukioqarluni, nukappiaqqat allat marluk ilagalugit, Ottawamut nuutsitaasoq, taanna ima oqarpoq:\n- Kinaassusiiagaanerma kingorna qamani ilunni eqqissisimannginnerujussuaq piulerpoq.\nAlla, Leesee Qaqasaq, nunavummiu, arfineq-marluk missaannik ukioqarluni Nova Scotiamut aallartitaavoq.\nKingorna angerlaraluarami, paasivaa arnami oqaasii paasisinnaanagit, allaat oqaloqatigisinnaajunnaarsimallugu. Tamanna eqqarsartaatsimigut assut ikilerneqaatigisimavaa.\nMeeraanerminni angerlarsimaffimmit peersitat Canadami oqartussat sumiginnaasimanerarlugit unnerluutiginninnerat eqqartuussissuserisup Steven Cooperip 2008-mi aallartippaa.\nEqqunngitsumik pineqarnertik pillugu taarsiiffigineqarusuttut suliassanngortitaat kinguneqanngitsuulerunarpoq. Eqqartuussivimmummi apuukkusunneqanngilaq.\nNaggueqatigiit Inuit Canadamiut, pinngitsaalisaallutik 1950-ikkunni peersitaasut, Canadami naalakkersuisunit pisortatigoortumik siorna utoqqatserfigineqarput. Canadamili naalakkersuisut una pisoq pillugu oqaaseqarusunngitsut, CBC Newsimi allaaserineqarpoq.